Novotný, Viliam, poslanec NR SR (2012-12-07):
Hovorím vraj už dlho, môžem sa ešte aj ústne vlastne prihlásiť do rozpravy, teraz ma to napadlo, že by som vám dokončil tú jednu zdravotnú poisťovňu, lebo to stojí za vypočutie a za diskusiu o jednej zdravotnej poisťovni. Ale asi to aj urobím, aby som aj kolegovi Zajacovi umožnil vystúpiť, lebo veľmi sa chystá, a myslím si, že by to bolo odo mňa kolegiálne a férové. Takže dobre, ale už len krátko, dobre, to dokončím. Takže k jednej zdravotnej poisťovni. Povedal som, že tie dva odborné argumenty nie sú pravdivé a nesúvisia s vytvorením jednej zdravotnej poisťovne, a hovoril som o tom, že máme zaužitý, vžitý model viacerých zdravotných poisťovní a plurality vo verejnom zdravotnom poistení. Nejdem teraz rozprávať o tom, čo je podľa mňa ďalší logický krok po vytvorení jednej zdravotnej poisťovne. Ale budem vám rozprávať o číslach, sľúbil som čísla, prejdem k číslam. Viete, čo je dôvodom, dámy a páni, toho, že vláda chce vyriešiť po svojom a tak trošku po socialisticky viac zdravotných poisťovní? Pani ministerka mi minule povedala v diskusnej relácii, že to nie je pravda, o tom nemám ani hovoriť, ale pravda je to, že vláda chce takýmto spôsobom vyriešiť zisk zdravotných poisťovní. Ďalšia pevná mantra v ideológii socialistického SMER-u. Zisk vo verejnom zdravotnom poistení je nemorálny, hovorí SMER, zisk do zdravotníctva nepatrí! Zisk farmaceutických firiem tam patrí, zisk súkromných poskytovateľov tam patrí, zisk lekární tam patrí, zisk distribúčok, s ktorým majú mnohí kolegovia v našej Národnej rade skúsenosti osobné, tiež tam patrí. Čiže všetci môžu byť ziskoví, len to verejné zdravotné poistenie, tá poisťovňa má fungovať ako charitatívna organizácia. Zisk je niečo zlé, mantra SMER-u! Neobyčajne kostrbato sa to snažila riešiť prvá Ficova vláda. Pán minister Valentovič prichádzal s rôznymi veľmi inšpiratívnymi a kreatívnymi nápadmi, napríklad prepoistiť všetkých štátnych poistencov z moci „úřední“ do štátnej zdravotnej poisťovne. Potom prišiel s projektom, že predsa len jedna zdravotná poisťovňa. Potom zistili, že to nepôjde, prvá Ficova vláda sa poihrávala s možnosťou jednej zdravotnej poisťovne, potom prišli s tým, že to bude veľmi komplikované, takže vlastne len spoja Všeobecnú zdravotnú so Spoločnou zdravotnou a vytvoria tak, začiatok veľký, štátnu monopolnú poisťovňu, lebo načo dve štátne poisťovne. No a potom prišla perla: zákaz zisku. Napísaná tak falošne a tak nešikovne, že aj Ústavný súd, ktorý teda nie je veľkým fanúšikom pravicových riešení a pravicových politických strán, ešte aj Ústavný súd povedal, že je to protiústavné. V materiáli o vytvorení jednej zdravotnej poisťovne sa dočítate, a teda určite, keď nerozumiete súvislostiam, vás to musí aj rozhorčiť spravodlivo, sa dočítate, že tie zlé súkromné zdravotné poisťovne, minister financií je tu, tie zlé, strašne zlé súkromné zdravotné poisťovne, si predstavte, že mali súhrnný zisk za celej existencie možnosti mať zisk, teda od roku 2006, súhrnný zisk 558,6 mil. eur. A viete, to je jednoduchá prešmyčka 560 mil. eur tie zlé súkromné poisťovne vytiahli z rezortu zdravotníctva. SMER to vie ďalej predávať, túto mantru. Predstavte si, keby to išlo do rezortu zdravotníctva, všetko by bolo vyriešené. Je to falošné, je to neúprimné! A každý, ktorý len trošičku rozumieme tomu, ako funguje zisk zdravotných poisťovní a o čom je toto číslo, vie, že ešte ani toto číslo nie je pravdivé. Dámy a páni, vážený pán minister financií, viem, že máte veľa starostí, ale prosím, skúste sa naozaj úprimne pozrieť, akýže to vlastne mali zisk súkromné zdravotné poisťovne od svojho vzniku. Akýže to zisk vyrobili prevádzkovaním verejného zdravotného poistenia? A zistíte, že za 6 rokov bol zisk súkromných zdravotných poisťovní 106 mil. eur, nie 560 mil. eur, ale 106 mil. eur. Viete prečo? Lebo Úrad pre dohľad v roku 2008, rád by som dodal, že v roku 2008 za vlády Roberta Fica, kedy bol šéfom Úradu pre dohľad pán Demovič, čiže žiaden zlý pravičiar, ale statočný člen strany SMER, Úrad pre dohľad upravil v roku 2008 hospodársky výsledok Dôvery o 470 mil. eur. Vysvetlím prečo. Čiže Dôvera v roku 2008 končila s hospodárskym výsledkom plus 16 mil. a následne o niečo menej ako 470 mil. bol upravený jej hospodársky výsledok na 485 mil. eur. Viete prečo? Lebo Dôvera sa spojila s Apollom a goodwill Apolla, hodnota Apolla bola ohodnotená na 470 mil. eur. Operácia fiškálneho charakteru. Pán minister, ak mi na to ešte povie, že predstavenstvo ale následne súhlasilo s tým, aby viac ako 400 mil. eur bolo uznanie zo záväzkov voči akcionárom Dôvery, tak ja sa naozaj, nechcem ísť do impertinentných pripomienok, ja len tíško poznamenám, že v tom čase bola členkou predstavenstva Dôvery pani ministerka Zvolenská, keď to podpisovali akcionárom. Čiže tejto téme sa radšej nevenujme, venujme sa tomu, koľko zisku urobili z verejného zdravotného poistenia súkromné zdravotné poisťovne. A ja hovorím, že je to 106 mil. eur. No a teraz viete, dá sa aj s týmto číslom narábať. 100 mil. eur zlé súkromné zdravotné poisťovne vytiahli z rezortu, už nie 560, už to nie je také impozantné, ale pre SMER ešte stále dobrá argumentácia. Priatelia, ale prečo hovoríme len o súkromných zdravotných poisťovniach a prečo nehovoríme o Všeobecnej zdravotnej poisťovni? Veď verejné zdravotné poistenie je jeden systém! Teraz o ňom diskutujeme pri štátnom rozpočte. A, priatelia, keď v tej chvíli vám prezradím, že v tom čase urobila Všeobecná zdravotná poisťovňa za 6 rokov stratu mínus 137,1 mil. eur, tak zistíme, že verejné zdravotné poistenie je na Slovensku stratové. Zlé číslo, toto do toho nechcem pliesť, poviem, pán minister financií. Dobre, poďme sa ináč o tom rozprávať. Koľko z tých 106 mil. eur odišlo z verejného zdravotného poistenia na súkromné účty? Koľko? Skoro všetko sa vrátilo, dámy a páni, do zdravotníctva. Keď si pozriete hospodárske výsledky v jednotlivých rokoch, zistíte, že taká poisťovňa ako Union mala roky za sebou stratu a potom 1-2 roky zisk. Môžem vás tu zabávať číslami donekonečna. To mi akože chcete povedať, že keď niekto prevádzkuje firmu, kde prvý rok má stratu 1 000 eur, druhý rok má stratu 2 000 eur, tretí rok má zisk 3 000 eur, tak vy mu poviete, že tých 3 000 eur by mohol vrátiť štátu, lebo je to od neho nemorálne?! A tú stratu mu nechcete hradiť? Náhodou to netreba spočítať, že to, čo vkladali akcionári do tej poisťovne, keď bola v strate, z vlastných peňazí, z vlastných investícií, si potom vlastne prostredníctvom toho zisku len vyrovnajú? A to je celá pravda o verejnom zdravotnom poistení. Toto, čo tu šírite, vážení kolegovia zo SMER-u, o 560 miliónoch zisku, ktoré zlé súkromné zdravotné poisťovne vytiahli, je hlúposť, je nepravda, je to falošný argument. A ani 106 mil. eur nevytiahli z rezortu a neodniesli preč zo Slovenska, pretože väčšinou tým kryli stratu z predchádzajúcich rokov alebo to vrátili späť do zdravotníctva, aby boli konkurencieschopní. Ono by sa o tom dalo diskutovať aj ďalej. Viete, Všeobecná zdravotná mínus 137 mil. Mám tu ešte pripravené aj čísla, aby sme si porovnali aj to, že kým viedli Všeobecnú zdravotnú poisťovňu manažéri, ktorých tam nominovala či už Dzurindova, alebo Radičovej vláda, tak poisťovňa hospodárila vo vyrovnanom rozpočte alebo v zisku. Keď to viedli, žiaľ, nominanti strany SMER, bola v strate. Znovu vás nechcem zabávať toľkými číslami, ale je to fakt. Neveríte? Čítajte! Zoberte výsledky Úradu pre dohľad. Viedol ho Gajdoš, Demovič, teraz Pažinková. Sú objektívne čísla, žiaden Novotný to nevypočítal. Vyberte si tie údaje a pozrite si to, v ktorých rokoch bola strata vo Všeobecnej zdravotnej a v ktorých bola Všeobecná vo vyrovnanom rozpočte alebo v zisku. No len, viete, ten váš projekt je v tomto aj až smiešny, keby to nebolo smutné, čo tu idete urobiť, za stovky miliónov eur vyplatiť súkromných investorov a zahraničné firmy a finančné skupiny z peňazí občanov. Až by to bolo smiešne, lebo, viete, váš model je taký, že na ulici máte tri pekárne, jedna je v strate, dve sú v zisku. No tak tie dve ziskové znárodnite, aby všetci klienti museli chodiť len do tej stratovej. Lebo čo keď sa im potom začne lepšie dariť, budú predávať viacej chleba. A čo keby naopak ste to skúsili, že by verejné zdravotné poistenie robili tí, čo to vedia robiť a sú v zisku, a nie tí, čo večne robia stratu? Čo tak taká úvaha? Vy mi poviete na to, že no, lebo Všeobecná má zlých poistencov, lebo je zlý model prerozdeľovania. A PCG, ktoré ste schválili, vážení kolegovia poslanci zo SMER-u? Ktorý je ináč jeden veľmi dobrý model, veď som ho aj chválil v júni tohto roku. Odstraňuje nerovnosti. Predchádzajúca vláda ho pripravovala, vy ste ho len schválili. Lebo snáď teda nepredpokladáte, že pán poslanec Raši, ktorý predkladal tento návrh zákona, ho po nociach vypočítal doma, ten systém PCG, hej. To ako, viete, keď poviete o politikovi, že doma vypočítal systém PCG, tak tiež by som povedal, že počítal ho veľmi dlho, mesiace ho počítal Úrad pre dohľad. To znamená, idete na to zle. V okamihu, keď vytvoríte jednu zdravotnú poisťovňu, žiaden zisk nebude. Nič do systému nevrátite, bude len strata. Strata, tak ako bola strata vždy, keď zdravotnú poisťovňu viedli manažéri zo SMER-u. Pozrite si čísla Úradu pre dohľad, nejdem vás zabávať čítaním ďalších čísel. Na záver mi dovoľte povedať len toľko: slovenské zdravotníctvo má veľa problémov. Každá vláda sa nimi borí a bude sa boriť aj vláda Roberta Fica a držím jej palce. Len, viete, musíme byť pravdiví v tom zdravotníctve, musíme si pomenovať problémy a musíme tieto problémy riešiť. Problém slovenského zdravotníctva, rizikom slovenského zdravotníctva je večné sa zadlžovanie štátnych nemocníc. Problémom slovenského zdravotníctva je neefektivita a plytvanie. Problémom slovenského zdravotníctva je, že zdravotníci chcú lepšie platy a tlačia na lepšie platy. Problémom slovenského zdravotníctva je, že dávame veľa peňazí do liekovej politiky a, žiaľ, zákon, ktorý ste schválili, kolegovia zo SMER-u, v stredu, zdraží lieky pre chorých a dôchodcov. Problémom slovenského zdravotníctva je, že jak ste zrušili meranie kvality, odvtedy sa kvalita v tejto krajine nemeria v nemocniciach, a tak vlastne nevieme, či platíme za kvalitnú, alebo nekvalitnú zdravotnú starostlivosť. Snažíme sa zaplatiť z verejného zdravotného poistenia všetko všetkým a reálne vieme, že to všetko všetkým zaplatiť nevieme. Nedá sa to zaplatiť, lebo hospodárime s uzavretým koncom. A požiadavky ľudí, keď majú nárok na všetko a všetci, sú neuzavretý koniec, nedá sa to ekonomicky ufinancovať. Preto je dôležité stanoviť, čo je to štandardná starostlivosť, čo je zákonný nárok na zdravotnú starostlivosť, čo je tá zdravotná starostlivosť, na ktorú majú všetci nárok z verejného zdravotného poistenia, a dôsledne to kontrolovať, túto zdravotnú starostlivosť. Musí každý dostať, v Kráľovskom Chlmci tak, ako v ružinovskej nemocnici, v rovnakej porovnateľnej kvalite a štandarde. Lebo ak to nedostane, potom ako to funguje? Poistenec v Kráľovskom Chlmci je menejcenný ako bratislavský?! Toto sú problémy slovenského zdravotníctva. Chcem vás uistiť, že jedna zdravotná poisťovňa nič nevyrieši. Nerieši žiaden z týchto problémov, práve naopak. V systémoch, kde je viac zdravotných poisťovní, je väčšia spokojnosť ľudí s verejných zdravotným poistením. V systémoch, kde je jedna zdravotná poisťovňa, je menšia spokojnosť ľudí s verejným zdravotným poistením a so zdravotníctvom. Ukazuje to štúdia švédskej nezávislej inštitúcie tzv. European Health Consumer Index, ktorú pravidelne uverejňujú. Slovensko, mimochodom, v porovnaní 34 krajín, čo sa týka spokojnosti občanov s verejným zdravotným poistením a vôbec fungovaním systému verejného zdravotníctva, skončilo na slušnom 16. mieste, čiže až tak tragické to zas nie je s našim zdravotníctvom. Faktom ale je, že na 1. mieste opakovane skončilo Holandsko, kde je viac zdravotných poisťovní, sú akciové spoločnosti a dosahujú zisk. Na poslednom mieste, väčšinou na posledných miestach, sa umiestňuje Bulharsko, kde je jedna zdravotná poisťovňa a zisk nedosahuje. Dámy a páni, záverom chcem povedať len toľko, že mohli by sme sa radšej učiť od holandských šampiónov, ktorí to vedia robiť v zdravotníctve, ako od našich bulharských kolegov. Takže minule som počul na jednej konferencii v Prahe vystúpenie šéfa pacientskej organizácie Bulharska, ktorý hovorí, že, žiaľ, systém funguje jednej zdravotnej poisťovne tak, že čo si nezaplatíte v keši, nemáte. A myslím, že tu by to určite nechcela socialistická vláda SMER-u na Slovensku dotiahnuť. Držím palce pánovi ministrovi a ospravedlňujem sa, ak som hovoril možno dlho, ale takáto možnosť diskutovať sa nenaskytne každý deň, a predovšetkým by som mu chcel dať ešte raz do pozornosti skutočnosť, že stabilita rozpočtu pre zdravotníctvo bude ohrozená týmito faktormi, o ktorých som dneska hovoril. Veľmi pekne ďakujem za pozornosť. (Potlesk.)